TEZE O SADRŽAJU **ZA**

# ZAKON O IZMJENAMA I DOPUNAMA ZAKONA O RODILJNIM I RODITELJSKIM POTPORAMA

Osnovna namjena Zakona o rodiljnim i roditeljskim potporama (Narodne novine, broj 85/08., 110/08., 34/11. 54/13. i 152/14.) je zaštita materinstva, njega novorođenog djeteta te usklađenje obiteljskog i poslovnog života. Zakonske odredbe vezane uz zaštitu i ostvarenje prava obitelji i njezinih članova provedbom analize i evaluacije učinaka potrebno je usmjeravati prema iznalaženju boljih i povoljnijih rješenja u području osnaživanja obitelji i ravnomjernije raspodjele roditeljskih obveza.

Ustavnim se odredbama Republika Hrvatska opredijelila za osobitu zaštitu materinstva, djece i mladeži te za stvaranje socijalnih, kulturnih, odgojnih, materijalnih i drugih uvjeta kojima se promiče ostvarivanje prava na dostojan život, a osobita pozornost poklanja se i zaštiti majki na radu. Odgovornost za skrb o djeci i njihovoj dobrobiti je ustavno pravo i dužnost roditelja, ali i obveza društva u osiguranju preduvjeta za kvalitetniji razvoj djece.

Normativnim rješenjem definirat će se zakonske pretpostavke za povećanje materijalnih prava pojedinih skupina korisnika. Prema predloženom rješenju povećava se visina novčanih potpora: za vrijeme korištenja roditeljskog dopusta za zaposlene i samozaposlene roditelje, sa 80% na 120% proračunske osnovice (povećanje maksimalnog iznosa naknade plaće); za vrijeme rodiljne i roditeljske poštede od rada za roditelje koji ostvaruju drugi dohodak, roditelje poljoprivrednike i nezaposlene roditelje te tijekom rodiljne i roditeljske brige o novorođenom djetetu majke izvan sustava rada kao i tijekom posvojiteljske poštede od rada ili prava na posvojiteljsku brigu o djetetu drugih posvojitelja sa 50% na 70% proračunske osnovice.

U skladu s povećanjem iznosa gore navedenih materijalnih prava potrebno je zakonskim promjenama regulirati visine drugih novčanih potpora, koje se prvenstveno odnose na: za rad s polovicom punog radnog vremena; slučaj smrti djeteta; korištenje određenih prava zaposlenog roditelja na stručnom osposobljavanju bez zasnivanja radnog odnosa, roditelja njegovatelja i osobe koja pruža njegu i pomoć hrvatskom ratnom vojnom invalidu iz Domovinskog rata.